<classify> WAKATI Serikali ikitangaza siku nne za maombolezo ambapo bendera zitapepea nusu mlingoti kufuatia ajali ya boti ya Mv Nyerere iliyozama na kuua watu 209 hadi sasa, viongozi wakuu wa mataifa mbalimbali duniani wametoa salamu zao za rambirambi na kuungana na Watanzania kuomboleza.Marais wa nchi za Jumuiya ya Afrika Mashariki EAC, wametoa salamu zao ambapo Rais Paul Kagame wa Rwanda ametuma salamu za rambirambi kupitia ukurasa wake wa mtandao wa kijamii wa Twitter.Katika salamu zake, Rais Kagame alisema amesikitishwa na ajali hiyo na anatoa pole kwa familia zilizopatwa na mkasa huo akiwatakia kupona haraka, majeruhi wa ajali ya kivuko cha Mv Nyerere.Tumepokea kwa masikitiko taarifa za tukio la kuzama kwa kivuko katika Ziwa Victoria. Salamu zetu za rambirambi tunawapa familia kwa kuondokewa na wapendwa wao. Pia tunawatakia kupona haraka majeruhi. Tuko pamoja kuomboleza tukio hili, alisema Rais Kagame, Mwenyekiti wa Umoja wa Afrika AU. Rais Yoweri Museveni wa Uganda katika salamu zake za pole na rambirambi kuhusiana na ajali hiyo naye alisema,Kwa niaba yangu na wananchi wa Uganda, ninatoa salamu za pole kwa Rais John Magufuli na wananchi wa Tanzania kwa tukio hilo baya, lililokatisha uhai wa watu zaidi ya 100. Rais Uhuru Kenyatta wa Kenya ni kati ya marais waliotuma salamu za rambirambi kupitia Twitter na kuwatakia majeruhi kupona haraka na kutoa pole kwa Watanzania, rais na ndugu waliopoteza ndugu. Rais wa Burundi, Pierre Nkurunziza naye alituma salamu zake za pole kupitia ukurasa wake wa Twitter.Sipati maneno ya kutosha kutuma salamu zangu za pole kutokana na tukio baya la kuzama kwa kivuko katika Ziwa Victoria.Ninatoa salamu zangu za dhati za rambirambi kwa kaka yangu, Rais John Magufuli,dada na kaka zangu kutoka Tanzania, alieleza Rais Nkurunziza katika salamu zake jana.Aidha, Katibu Mkuu wa Umoja wa Mataifa UN, Antonio Guterres ametuma salamu za pole kupitia mtandao wake wa Twitter, akisema,Nimeshtushwa na taarifa za kuzama kwa kivuko katika Ziwa Victoria nchini Tanzania. UN tuko pamoja na Watanzania na tuko tayari kuwasaidia pale mnapohitaji.Kiongozi wa Muungano wa Vyama vya Upinzani nchini Kenya NASA, Raila Odinga alituma salamu zake za pole kwa Watanzania kupitia ukurasa wake wa Twitter akisema amepokea kwa masikitiko taarifa za ajali hiyo mbaya na kuziombea familia za marehemu na kuwatakia kupona haraka manusura wa ajali.Ninaomboleza na Watanzania katika kipindi hiki kigumu. Ninaziombea familia na marehemu waliopoteza wapendwa wao. Mungu awape nguvu familia na Watanzania kwa ujumla, aliandika Raila.Ubalozi wa Marekani nchini kupitia ukurasa wake wa Twitter, uliandika; tumepokea kwa masikitiko makubwa taarifa za kuzama kwa kivuko cha Mv Nyerere Ziwa Victoria jana juzi. Tunapenda kutoa rambirambi zetu za dhati kwa ndugu, marafiki na wapendwa wote wa waliopoteza maisha katika ajali.  <topic>: KITAIFA 